open-index/open-wikipedia-markdown huggingface dataset:
Sherborne

**Sherborne** er en markedsby i det nordvestlige Dorset, England. Den ligger ved elven Yeo i enden av Blackmore Vale, omkring 10&nbsp;km øst for Yeovil. Den er et populært turistmål blant briter, men nokså ukjent for utenlandske turister. I folketellingen i 2011 utgjorde befolkningen sognet Sherborne og to valgkretser 9 523 innbyggere. Av denne befolkningen er 28,7 prosent 65 år eller eldre.

## Historie

I angelsaksisk tid var byen kjent som *Scirburne*, som betyr «klar strøm / elv». Byen ble hovedstad i Wessex, et av de syv store kongerikene i middelalderens England. Kongene Ethelbert og Ethelbald av Wessex er gravlagt i Sherbourne Abbey.

I 705 ble Winchester bispedømme delt mellom Sherbourne og Winchester, og kong Ine grunnla en katedral for St. Aldhelm, den første biskopen av Sherborne. Bispeseted ble i 1075 flyttet til Old Sarum, og katedralen ble knyttet til et benediktinerkloster. I det 15. århundre ble klosteret brent ned av borgerne etter strid mellom byen og klosteret. Det ble gjenoppbygget mellom 1425 og 1504. Noen normanniske elementer er bevart. I 1539, i forbindelse med oppløsningen av klostrene under reformasjonen, ble det kjøpt opp av sir John Horsey. Katedralen ble da en anglikansk sognekirke.

På 1100-tallet bygget Roger de Caen, biskop av Salisbury og rikskansler i England, et befestet slott. Det ble ødelagt i 1645 av general Fairfax. Ruinene tilhører English Heritage. Sir Walter Raleigh bygget en elisabetansk herregård på slottets eiendom, og denne bygningen er nå kjent som Sherborne Castle.

King Edward's public school er en privatskole som først ble grunnlagt av kong Alfred. Den ble senere nedlagt, og så gjenopprettet i 1550 under sitt nåværende navn. Den bruker noen av bygningene som tidligere tilhørte katedralkomplekset. Den regnes som en av Storbritannias beste skoler.

Byen har også to fattighus fra viktoriansk tid, bygget i middelalderstil.

## Referanser


## Litteratur
* Pitt-Rivers, Michael (1968): *Dorset*. London: Faber & Faber.

## Eksterne lenker
* 
* Sherbornes offisielle nettsted 
*
Giant’s Causeway

**Giant's Causeway** er et område på Antrim-kysten i Nord-Irland med formasjoner bestående av noe nær 40&nbsp;000 sorte polygone (de fleste sekskantede) basalt -søyler. Fenomenet er et resultat av et underjordisk vulkanutbrudd for 60 millioner år siden. Utbruddet strakk seg nordover til Skottland, hvor liknende formasjoner gjenfinnes på øya Staffa. Det finnes også slike formasjoner andre steder, men Giant's Causeway er kanskje det mest vakre og spektakulære. I turistsesongen går det busser fra et platå, der en kan parkere ned mot havnivået og studere fenomenet på nært hold.

Giant's Causeway er på UNESCOs liste over verdensarvsteder.

## Irsk sagn som forklaring
Ifølge det irske sagnet som er knyttet til stedet, skyldes opphopningen av stein i denne formen, at en kjempe, *Finn mac Cumaill* (anglifisert til *Finn MacCool*), ville lage seg en bro over til Skottland for å gi sin kollega der en overgang slik at de kunne duellere. Skotten, *Bennandonner*, lot seg ikke be to ganger, og la i vei. Da ble Finn skremt over størrelsen på skotten, og stakk av til sin kone, Oonagh og ba henne om å gjemme ham. Hun la ham i en diger vogge kledd i babytøy. Bennandonner fikk se «babyen» som ble presentert som Finns barn, og dro hjem med tanker om at faren, Finn; nok ble for stor å binde an med, når han fikk slikt avkom. Han raserte broen mens han retirerte, slik at han ikke skulle få besøk.

Dette, ifølge sagnet, er grunnen til at søylene finnes både på kysten av Antrim og ved Finnegans grotte (Finnegans Cave) på Staffa ved kysten av Skottland, det er de eneste restene av broen. 

## Vitenskapelig forklaring
For ca. 60 millioner år siden ble slettelandskapet som lå på et underlag av kalkstein brutt opp av et vulkansk utbrudd, og dekket av et basaltlag som størknet og ble i ro i ca. 2 millioner år, før neste utbrudd, som fylte et dalføre, der det størknet så langsomt at den sekskantede søylestrukturen ble dannet. Istidene, hvorav den siste forlot Irland for ca. 15&nbsp;000 år siden, skapte så kysten omtrent slik vi kjenner den i dag.

## Bilder

Giant'sCauseway2.jpg|Detalj
Drury - View of the Giant's Causeway.jpg|Gravering av Susanna Drury's A View of the Giant's Causeway, 1768 
Giant's Causeway 20180426.jpg
Chaussee geants prismes rouges.jpg|Røde basaltiske prismer 
Giant's Causeway (14).JPG


## Litteratur
* Brosjyre fra *The National Trust Regional Office*, ISBN 1-843-59019-0

## Eksterne lenker
*
Bevegelige merkedager

**Bevegelige merkedager** er forskjellige merkedager som ikke faller på samme dato fra det ene året til det neste. 
Mange av de kristne høytidsdagene er bestemt ut fra påsken som er første søndag etter første fullmåne etter 21. mars. Se artikkelen om påskeformelen for en mer presis definisjon og metoder for beregning. Askeonsdag er den 46. dagen forut for første påskedag. Kristi himmelfartsdag er den 40. dagen etter første påskedag og første pinsedag er den 50. dagen etter første påskedag. Første søndag i advent er den søndagen som er nærmest 30. november.

## Betaling for arbeid på bevegelige helligdager
I Norge finnes ingen lovpålagt minstelønn, og loven regulerer således ikke ulike former for «helligdagsgodtgjørelse» osv. All lønn må være avtalt, enten i arbeidskontrakt eller tariffavtale. Normalt ytes det ikke lønn for dager man ikke arbeider. De fleste tariffavtaler har imidlertid egne bestemmelser for godtgjørelse for bevegelige helligdager. I bedrifter med tariffavtale vil ansatte således få lønn eller ekstra godtgjørelse for arbeid i måneder med mange bevegelige helligdager.

## Tabell over kristne merkedager for forskjellige år
Tabellen viser gregorianske datoer for forskjellige kristne merkedager for forskjellige år. Tabellen inkluderer også en kolonne for begynnelsen av første uke det aktuelle året. Det er flere måter å nummerere ukene på, og denne tabellen viser dato for mandagen den uken som har første torsdag i det nye året.

Tabellen dekker de vestlige datoer for høytidene. Den ortodokse kirke og de orientalsk-ortodokse kirkene har normalt andre datoer, selv om det for visse år er sammenfall. 

## Se også
*Merkedager
*Helligdager
Dag Jakob Opedal

**Dag Jakob Opedal** (født 13. april 1959) er en norsk næringslivsmann som fra 2005 til 2010 var konsernsjef i Orkla ASA.

Opedal er utdannet siviløkonom fra Norges handelshøyskole i Bergen og (MBA) ved INSEAD i Fontainebleau, Frankrike.
Han har hatt en rekke sentrale lederstillinger i Orklakonsernet helt siden han ble ansatt i Nora i 1989. Han var deretter sjef for Stabburet og Orkla Foods. Han var medlem av Orklas konsernledelse fra 2001. Dag J. Opedal er styreleder i Renewable Energy Corporation og tidligere styremedlem i Jotun (avgått 18. mars 2011).

## Referanser


## Eksterne lenker
* Orklas hjemmeside – Om Dag J. Opedal
* Orklas hjemmeside
Sapporo

**Sapporo by** (japansk: 札幌市; *Sapporo-shi*) er den femte største byen i Japan, og er hovedstaden i prefekturet Hokkaidō. Sapporo ligger ved elva Ishikari.

Byen ble grunnlagt den 1. august 1922 og ble regulert som japansk storby fra 1. april, 1972. Den betjenes av Nye Chitose flyplass.

De olympiske vinterleker i 1972 ble holdt i Sapporo. Dette var det første vinter-OL som ble holdt i Asia, og det ble åpnet den 3. februar. Sapporo skulle arrangere vinterlekene i 1940, men andre verdenskrig satte en stopper for dette.

Sapporo er også vertsby for den populære årlige Sapporo snøfestival (en isskulpturkonkurranse) hver februar.

I Japan er Sapporo kjent som opphavsbyen til ølet Sapporo og miso-smaksatt Sapporo-ramen. Underholdningsdistriktet Susukino er blant de største og mest kjente i Japan.

Byen er delt opp i de følgende bydelene: Chūō-ku, Kita-ku, Higashi-ku, Shiroishi-ku, Toyohira-ku, Minami-ku, Nishi-ku, Atsubetsu-ku, Teine-ku, Kiyota-ku.

Navnet *Sapporo* sies å stamme fra ett av to ainu-ord: *Sap-poro-pett*, som betyr «stor, tørr elv», eller *Sari-poro-pett*, med en betydning nærliggende «den sletta er en stor, tørr elv». Kanji-stavingen *札幌* er et ateji: et ord der kanji-tegnene har blitt valgt for deres fonetiske lesning uten spesielle hensyn til betydning.

## Søsterbyer
* Novosibirsk, siden 1990
* München, siden 1972
* Portland, Oregon, siden 1959
* Shenyang, siden 1980
* Daejeon, siden 2010

## Referanser


## Eksterne lenker
* 
* Sapporo Snow Festival
* Sapporo Reiseguide
Kirkøy

**Kirkøy** er den største øya i Hvaler kommune i Østfold, med tettstedet Skjærhalden. Øya har et areal på 30,04 kvadratkilometer og har et småknauset og delvis skogkledd landskap. Høyeste punkt er Botneveten (70 moh.).

Øya har forbindelse til Asmaløy via Hvalertunnelen, og til Søndre Sandøy, Nordre Sandøy, Herføl og Lauer, samt Strömstad i Sverige, med rutebåter.

Kirkøy har omtrent 1&nbsp;000 innbyggere (2007).

## Referanser
Djevleøya

**Djevleøya** eller **Djeveløya** (fransk **Île du Diable**) er en liten øy i Atlanterhavet utenfor kysten av Fransk Guyana. Den var den strengeste delen av en fransk fangekoloni inntil 1946.

Fangekolonien ble grunnlagt av Napoleon III i 1852, og Djevleøya ble et av de mest berømte fengsler i historien. Den tilhørte fangekolonien som hadde sitt hovedkvarter i Kourou på fastlandet, og som også omfattet andre øyer. Navnet "Djevleøya" brukes likevel ofte som fellesbetegnelse på *hele* straffekolonien. Omkring 80&nbsp;000 fanger ble sendt dit mellom 1852 og 1946, og svært mange av dem vendte aldri tilbake fra det sykdomsbefengte fengselet. Selve Djevleøya huset bare et fåtall av disse fangene. Hva gjaldt sykdom var ikke øya det verste stedet, ettersom epidemier ikke så lett nådde øya. 

Fordi Djevleøya var den delen av straffekolonien som det var vanskeligst å rømme fra, ble gjerne de fangene som utgjorde den største rømningsfaren plassert der. De kunne være alt fra politiske fanger til mordere. Blant kjente fanger var den uskyldig dømte jødiske offiseren Alfred Dreyfus og den senere forfatteren Henri Charrière. Det var gjennom Dreyfus' skjebne at det oppsto mye publisitet omkring øya i 1895. Charrière, oftest kjent som *Papillon* («sommerfugl»), klarte å rømme fra Djevleøya, og skrev boken *[[Papillon (bok)|Papillon]]* om sine erfaringer. Den er senere filmatisert, også med tittelen *[[Papillon (film)|Papillon]]*, med Steve McQueen og Dustin Hoffman i hovedrollene. 

En annen kjent bok om straffekolonien er *[[Den tørre giljotinen]]* av Rene Belbenoit, utgitt i 1938. Boken viste fangekoloniens gru, og bidro til at opinionen vendte seg mot denne straffemetoden. Man sluttet å sende fanger dit samme år, og det er grunn til å tro at boken påvirket debatten kraftig. De fangene som allerede var der ble sittende til 1946, en venteperiode som antagelig ble forlenget kraftig av andre verdenskrig, da Frankrike hadde større bekymringer enn sine fanger. Da fangekolonien ble nedlagt vendte de fleste tilbake til Frankrike, men en del valgte å bli i Fransk Guyana. 

En fanges mer eller mindre dagboksopptegnelser finnes i *Helvete hinsides havet* ført i pennen av Aage Krarup Nielsen og oversatt av Alf Harbitz. I dag ligger øya så nær det franske rakettoppskytningssenteret at tilgangen til øya blir regulert i henhold til oppskytningsprogrammet.

## Referanser


## Eksterne lenker
* 
* Worldatlas: ''Devil's Islands French Guiana Photos''
Beer Hackett

**Beer Hackett** er en liten landsby og verdslig sogn i vestlige Dorset, England. Den ligger omkring 5 km sørvest for Sherborne og 8 km sørøst for Yeovil. Sognet består også av den lille bosetningen Knighton i øst. I henhold til midtårsberegninger av befolkningstallet for 2013 har landsbyen og sognet 100 innbyggere.

## Historie
Beer Hackett var ikke nedtegnet i *[[Domesday Book]]* for året 1086. Midtskipet og vesttårnet i sognekirken ble opprinnelig bygget tidlig på 1400-tallet, men hele bygningen ble radikalt restaurert på 1800-tallet.

## Referanser
Holnest

**Holnest** er en landsby og verdslig sogn i grevskapet Dorset i sørlige England. Den ligger i Blackmore Vale, omkring 6,4 km sør for Sherborne, og ligger innenfor det administrative distriktet West Dorset. Det er en spredt landsby, beliggende på oxfordleire som blir tappet av en liten elv kalt for The Cam. Hovedveien A352 går gjennom landsbyen. Sognekirken er viet til jomfru Maria.

Dorset County Councils befolkningsberegning for 2013 for landsbyen og sognet viser en befolkning på 220 innbyggere. For den nasjonale folketellingen for 2011 ble befolkningen i sognet Holnest kombinert med det lille sognet Lillington i nord og viste en befolkning på 342 innbyggere. Det har ikke blitt offentliggjort tall for sognet Holnest alene.

## Referanser


## Eksterne lenker
Indias nasjonalsang

**Jana-Gana-Mana** er Indias nasjonalhymne (ikke til å forveklse med Indias nasjonalsang Vande Mataram) og ble komponert av Rabindranath Tagore. Den ble første gang framført offentlig den 27. desember 1911, under en parlamentssesjon som den indiske kongressen holdt i Calcutta. Sangen består av fem vers, der 1. vers utgjør et slags sammendrag av alle versene. Den grunnlovgivende forsamlingen anerkjente sangen som Indias nasjonalsang under et møte den 24. januar 1950.

Den indiske nasjonalsangen gjenspeiler de forskjellige kulturene og tradisjonene i landet, og fremhever den nasjonale arven. Det demonstrerer patriotisme og lojalitet til ens land. Disse tekstene tjener to formål: de er en feiring av Indias mangfold og også en oppfordring til enhet.

Den ble opprinnelig komponert som "Bharoto Bhagyo Bidhata" på bengalsk av polymaten Rabindranath Tagore 11. desember 1911. Den første strofen av sangen Bharoto Bhagyo Bidhata ble vedtatt av Indias konstituerende forsamling som nasjonalsangen 24. januar 1950. En formell gjengivelse. av nasjonalsangen må ta 52 sekunder. En forkortet versjon bestående av første og siste linje er også iscenesatt av og til. Den ble først sunget offentlig 27. desember 1911 på Calcutta-sesjonen til den indiske nasjonalkongressen.

Polymath og nobelprisvinneren Rabindranath Tagores originale dikt, > som hymnen ble adoptert fra, besto av 5 strofer, som dukket opp i Bengali magazine i en utgave av Tattwabodhini Patrika. Den første strofen ble senere adoptert av den uavhengige nasjonen som sin nasjonalsang på grunn av dens avgjørende budskap om enhet og mangfold.

Nedenfor er teksten til sangen:

## Referanser


## Eksterne lenker
* Indias nasjonalsang (wav)
Sputnik 1

**Sputnik 1**  (russisk: «Спутник 1», «Følgesvenn») var den første satellitten i bane rundt Jorden. Den ble skutt opp av Sovjetunionen 4. oktober 1957 kl. 19:28 ved Bajkonur Kosmodrom. Sputnik 1 hadde en elektrisk effekt på 1 watt (J/s), som ble brukt av radioen til å sende et signal. Med data fra Sputnik 1 kunne sovjetiske forskere analysere densiteten av de øverste lag i atmosfæren og teste spredningen av radiosignaler i ionosfæren. Satellittens diameter var 58 centimeter.

Oppskytningen kom som en overraskelse på USA og resten av verden, og resulterte i «Sputniksjokket». Sovjet viste med dette at landet hadde raketter som kunne rekke USA, og Sputnik 1 innledet det såkalte «romkappløpet» mellom USA og Sovjetunionen.  

## Kilder
* 
*
Sputnik 2

**Sputnik 2** var det andre romfartøyet som ble sendt opp i bane rundt jorda 3. november 1957. Ombord var også hunden «Laika» som ble den første levende skapning i bane rundt jorden. Sputnik 2 var en fire meter høy, kjegleformet kapsel, bunnen hadde en diameter på to meter, sputnik 2 veide 508 kg. Den inneholdt flere rom for radiosendere, et telemetrisystem, en programmeringsenhet, temperaturkontrollsystem for kabinen og vitenskapelige instrumenter. «Laika» lå i en separat kabin.

Det ble hevdet at Laika overlevde i flere dager i verdensrommet, men etter hvert kom sannheten fram at hunden hadde dødd fem til sju timer etter oppskytning, antagelig av overoppheting.

Sputnik 2 ble skutt opp fra det som nå er Bajkonur-kosmodromen i Kasakhstan 3. november 1957 klokken 03.30.42 norsk tid. Bæreraketten var av samme type som for Sputnik 1, en lettere modifisert utgave av langdistanseraketten R-7. Bærerakettens kjernetrinn med Sputnik 2 på toppen ble plassert i en bane på 212 km x 1660 km med en inklinasjon på 65,33° og en omløpstid på vel 1 time og 43 minutter.

Under hele ferden forble Sputnik 2 festet til kjernetrinnet. Sovjeterne valgte dette for at trinnets telemetrisystem kunne brukes til å sende data fra Sputnik 2 til bakkestasjoner.Sputnik 1 var en enorm og uventet suksess som fikk langt større oppmerksomhet verden over enn noen kunne ha ant på forhånd. Den sovjetiske parti- og statslederen Nikita Khrustsjov forstod umiddelbart hvilken kolossal propagandaverdi som lå i romfarten for det kommunistiske system. Få dager etter oppskytingen av Sputnik 1 var han i kontakt med Sergei Pavlovitsj Koroljov. Den 12. oktober 1957 ga Khrustsjov ordre til Koroljovs gruppe om å komme opp med en enda mer bemerkelsesverdig bragd til markeringen av 40-årsjubileet 7. november 1958 for dannelsen av Sovjetunionen.

## Referanser
Trondheim Maraton

**Trondheim Maraton** er et årlig maraton som arrangeres i Trondheim. 

Arrangør er Nidelv IL og Bedriftsidretten Midt-Norge Sør. Trondheim Maraton ble første gang arrangert i 1969 under navnet Studentmaraton. Løpet fikk navnet Trondheim Maraton i 1983. I 1998 tok Nidelv IL friidrett over arrangement å ga det ekstranavnet Torleif Rekkebo minneløp.

## Løyperekorder

## Referanser


## Eksterne lenker
* Trondheim Maraton; www.trondheimmaraton.no
Rolf Groven

**Rolf Dagfinn Groven** (1943–2025) var en norsk bildekunstner kjent for sine politiske satiremalerier. Blant hans mest kjente malerier er «Oljeferden i Hardanger». Arbeiden hans har fått lite anerkjennelse blant kunstanmeldere og modernister. Bildene hans er mye gjengitt og flere bildet ble populære som plakater. Groven var pasifist og politisk engasjert mot EU, rasisme og religiøs undertrykking og engasjementet ble uttrykt i bildene ofte med humor. 

## Biografi
Rolf Dagfinn Groven ble født 11. mars 1943 i Fræna i Møre og Romsdal. Faren Harald Groven (1915–1956) var fisker og tømrer. Mor var hjemmeværende, Borghild Sylte (1917–2002). 

Groven giftet seg i 1975 med sexolog Gro Isachsen (1953–), ekteskapet ble oppløst i 1981. Han ble senere samboer med bioingeniør Anne Karine Thorsrud (1949–).

Etter realartium i Molde studerte Groven byplanlegging i Manchester og arkitektur ved NTH i Trondheim. Etter å ha praktisert som arkitekt i fire år ble han billedkunstner på heltid.

## Virke som billedkunstner

Han debuterte på Høstutstillingen i 1971 med et maleri av Maria og Jesusbarnet som vietnamesere, forbrent av napalm. Han ble også kjent gjennom bildet «Rolv Wesenlund og Mona Lisa» i 1971. 

Mange av bildene er sterkt samfunnskritiske med støtte til miljøvernbevegelsen og til motstand mot EU, for eksempel «Oljeferden i Hardanger» (1975) og «Bruer og ferge», som begge er malt fritt etter Adolph Tidemand og Hans Gudes «Brudeferd i Hardanger», og «Alta» (1980). 

I 1999 ble det oppstyr over maleriet «Kinder, Küche, Kirche». Dette maleriet viser blant annet statsminister Kjell Magne Bondevik i en badestamp sammen med Carl I Hagen, og et spedbarn med Vidar Kleppes ansikt som sitter på fanget til den nakne Valgerd Svarstad Haugland. Dette bildet ble refusert fra Høstutstillingen i 1999. Hans ironiske portrett av pave Benedikt XVI ble nektet vist på filmfestivalen i Krakow. Nasjonalgalleriet har kjøpt to av Grovens malerier - blant annet *Atomgutten*. Bildet *La elva leve* ble gitt som gave og henger i Sametinget.

## Referanser


## Eksterne lenker
* Rolf Grovens hjemmeside
Winterbourne Steepleton

**Winterbourne Steepleton** er en landsby og et verdslig sogn i distriktet West Dorset i grevskapet Dorset i England. Den ligger i Winterbournedalen, omkring 8 km vest for Dorchester. I henhold til folketellingen i 2011 hadde landsbyen og sognet en befolkning på 297 innbyggere.

## Historie
Første ledd i landsbyens navn er avledet fra dets lokalisering ved en sesongmessig elven Winterbourne (*winter* = vinter; *bourne* = angelsaksisk ord for elv). En sesongmessig elv om vinteren er en elv som er tørr i sommermånedene. Andre ledd er først og fremst for å skille denne landsbyen fra nabolandsbyen er Winterbourne Abbas. Steepleton er avledet fra at landsbyens sognekirke har et høyt kirketårn, *steeple*, Kirketårnet var den ene av kun tre steintårn i grevskapet i middelalderen. Det andre var Iwerne Minster og Trent.

Stavingen av landsbyens navn har aldri vært konstant. I undersøkelsen i *[[Domesday Book]]* for 1086 var den listet som *Wintreburne* for hele området sørover elven Winterbourne. I senere omtaler var den stavet som *Stipelwinterburn* (1199), *Stepelton* (1219), og *Wynterburn Stepilton* (1244).

De fleste husene i landsbyen er fra 1600- eller 1700-tallet, og er bygget i stein. En herregård som ble reist på 1500-tallet, med senere påbygg, ligger i vestenden av landsbyen. Det er også en vannmølle fra 1700-tallet, hvor hjulet er bevart. 

Landsbykirken, viet erkeengelen Mikael, ble bygget i angelsaksisk tid. Den har et relieff av en engel, som er datert til midten av 1000-tallet, før normannernes erobring i 1066. Midtskipet ble bygget om på 1100-tallet, men dørkarmene er de opprinnelige. Andre deler av kirken ble ombygget på 1700-tallet. Kirken er en bevaringsverdig bygning i klasse I.

## Referanser


## Eksterne lenker
* 
* Bilder fra Winterbourne Steepleton
Klaver

Et **klaver** er et musikkinstrument med strenger og tangenter.

Det finnes tre klaverarter:
#der strengene blir kneppet (ikke anslått) av en fjær- lær- eller metalltunge på en liknende måte som med et plekter, som for eksempel cembalo, spinett eller virginal
#der strengene blir anslått av metalltunger, som for eksempel klavikord
#der strenger anslås med filtovertrukne hammere, for eksempel piano eller flygel.

## Kilder
* Klaver i Store norske leksikon
Ryme Intrinseca

**Ryme Intrinseca** er en landsby og et verdslig sogn i distriktet West Dorset i grevskapet Dorset, England. Den lokalisert omkring 6&nbsp;km sør for Yeovil og kun 1,6&nbsp;km vest for Yetminster. Landsbyen befinner seg på en lav åskam av cornbrash-sandstein i utkanten av dalen Blackmore Vale. Ved folketellingen i 2011 hadde landsbyen og sognet en befolkning på 115 innbyggere.

## Historie

Landsbyens særegne navn henviser den indre delen, eller selve hjemmet, til herregården Ryme. Det i motsetningen til de ytre delene som en ble en gang kalt for Ryme Extrinseca.

Landsbykirken er viet til sankt Hippolytus (eller Hippolyt). Den er en av bare to kirker i England viet til denne helgenen. Hippolytus ble født i 170 og var en fangevokter med ansvar for Laurentius av Roma. Han ble så imponert av sin fang at han selv ble omvendt. Han ble senere biskop av Ostia, et av de sju suburbikarisk bispedømmene av Roma, men var motpave av pave Fabian og ble gjort til martyr i 236.

Kirkens kor og midtskip er hovedsakelig fra 1200-tallet, men arkitektonisk er de mest interessante trekkene i de uvanlige arbeidene fra 1600-tallet som omfatter østvinduet og de fleste vinduene i midtskipet, inkludert den lille trekløver som er plassert høyt for opplyse prekestol. Også fra tidlig på 1600-tallet er tårnet som har fått sin intrikate profil fra trappen. En gammel almisseskål i kirken ble berømt da den i 1938 ble returnert fra Bideford i Devon etter at den hadde blitt stjålet i kirken i 1873.

## Referanser


## Eksterne lenker
* «Ryme Intrinseca», *Dorset OPC*
Kongebjørka

**Kongebjørka** ved Glomstua i Molde er et nasjonalsymbol og minnesmerke over den tyske okkupasjonen av Norge. Kong Haakon VII og kronprins Olav ble fotografert her av Per Bratland mens de søkte ly under den tyske bombingen av Molde den siste helgen i april 1940. Bildet gikk verden over, og inspirerte Nordahl Grieg, som også var i Molde under bombingen, til å skrive diktet «Kongen», noe som festet ytterligere symbolverdi til både stedet og bildet.

I 1955 avduket Kong Haakon en minnetavle ved bjørka.

Selve treet ble ødelagt av vandaler i 1981, men et nytt ble plantet av Kong Olav i 1982. Under Nyttårsorkanen 1. januar 1992 ble det nye treet ødelagt, men et nytt ble plantet av Kong Harald senere samme år. Samtidig ble steinstøtten med relieff av Bratlands bilde supplert med en steinstøtte til minne om Kong Olav, med et dikt av Knut Ødegård.

Fredslunden, som ligger like ved bjørka, ble innviet i 1997.

## «Kongen»

Et lite utdrag fra Nordahl Griegs «Kongen»:

:*Slik vil kongen leve for oss:*
:*Ved en sølvblek bjørkestamme,*
:*mot en naken vårskogs mørke,*
:*står han ensom med sin sønn.*
:*Tyske bombefly er over.*

:(...)

:*Han og bjørken hører sammen.*
:*Som de døde er med mulden*
:*er hans sjel blitt ett med landet.*
:(...)

## Referanser


## Eksterne lenker
* Bilder av «Kongebjørka» hos DigitaltMuseum.
Hindi

**Hindi (हिन्दी)** tilhører den indoariske språkgruppen og snakkes av omkring 200 millioner mennesker, er andrespråk for 300 millioner, og det offisielle språket i India (i tillegg til engelsk). Om hindi regnes sammen med det nært beslektede språket urdu, er de det tredje største språket i verden. Selv om hindi og urdu har utviklet seg i forskjellige retninger i løpet av 1900-tallet, undervises det av og til (kurs) i hindi- og urdu sammen, spesielt i grammatikk. Hindi skrives med devanagari-skrift og inneholder i tillegg et stort antall lånord fra sanskrit.

## Referanser


## Eksterne lenker
*
Ganges

**Ganges** er Indias største elv og er også kjent som **Gangesfloden** i Skandinavia, mens den andre steder i verden blir den også betegnet som *Ganga*. *Padma* og *Meghna* er andre navn på elven.

Gangeselven begynner i det mektige Himalaya og er 2&nbsp;510&nbsp;km lang, med en høydeforskjell på 3&nbsp;140&nbsp;m. Kilden til elven er Gangotribreen, og i dette området er Ganges også kjent som Bhāgirathi. Elvene Jahnavi og Alakananda flyter dessuten sammen med Bhāgirathi i Himalaya. Den enorme elva har et elvedelta som starter omkring 400&nbsp;km fra Bengalbukten (Bangladesh), hvor den til slutt ender opp.

Ganga er den aller helligste elv for hinduer og blir derfor ofte omtalt som *Moder Ganges* og «Den hellige elv». Den blir dyrket som gudinnen *Ganga* i hinduismen. Elven har historisk sett vært viktig for mange tidligere provinshovedsteder og keiserbyer. En rekke av stedene langs elven er også sentrale pilegrimsteder.

Den er også livsviktig for mange som bor langs elvens løp og som er avhengig av den for sitt daglige behov. Selv om vannet er forurenset er det mange som drar dit for å vaske seg i det hellige vannet for å bli renset for synd. Vann fra elven blir også gitt bort i bryllup, og til mennesker som er syke. Noen strør også en avdød hindus aske fra kremasjonen i elva Ganges eller en annen elv. Håret til et hindu-barn blir også ofte strødd i elven.

Elva er 2&nbsp;510&nbsp;km lang. En rekke målinger oppgir lengden 2&nbsp;700&nbsp;km. Nedbørfeltet er 1&nbsp;125&nbsp;000&nbsp;km².

Navnet «Ganges», med endelse «-es», kom til vestlige språk via latin fra antikkens greske kilder, særlig fortellinger om Aleksander den stores kriger i India.

## Referanser


## Litteratur
* Alter, Stephen (2001): ''Sacred waters: a pilgrimage up the Ganges River to the source of Hindu culture'', Harcourt, ISBN 978-0-15-100585-7
* Darian, Steven G. (2001): ''The Ganges in myth and history'', Motilal Banarsidass Publ., ISBN 978-81-208-1757-9

## Eksterne lenker
* 
* Land and the people of the Ganges
* ''On Thinner Ice'' (如履薄冰): signs of trouble from the Water Tower of Asia, where headwaters feed into all the great rivers of Asia, GRIP, Asia Society and MediaStorm
* «Melting Glaciers Threaten Ganges», *Washington Post*
Winterbourne

**Winterbourne** eller **Winterborne** er et stedsnavn med gammelengelsk opprinnelse. Det refererer til en bekk eller elv (gammelengelsk *borne*) som er tørrlagt i sommermånedene. Elver og steder med Winterbourne / Winterborne i navnet er:

## Steder som kun heter Winterbourne

*Winterbourne, sted i Kent, England
*Winterbourne, sted i South Gloucestershire, England
*Winterbourne, sted i Berkshire, England

## Steder med Winterbourne/Winterbourne som ledd i navnet

*Winterbourne Abbas, i Dorset, England
*Winterbourne Bassett, i Wiltshire, England
*Winterbourne Dauntsey, i Wiltshire, England
*Winterbourne Down, i South Gloucestershire, England
*Winterbourne Down, i Wiltshire, England
*Winterbourne Earls, i Wiltshire, England
*Winterbourne Gunner, i Wiltshire, England
*Winterborne Monkton, i Dorset, England
*Winterborne St. Martin, i Dorset, England
*Winterbourne Steepleton, i Dorset, England
*Winterbourne Stoke, i Wiltshire, England
Corscombe

**Corscombe** er en landsby og verdslig sogn i distriktet West Dorset i grevskapet Dorset, midt mellom Yeovil og Beaminster. Den regnes gjerne som en forstad til Yeovil. Sognet omfatter også de små bosetningene Benville og Toller Whelme i sør. Ved folketellingen i 2011 hadde sognet og landsbyen en befolkning på 445 innbyggere.

## Historie
På høyere mark i landsbyen står sognekirken St. Mary som ble reist på 1400-tallet. Den ble restaurert i årene 1875-1877. I 1905 beskrev Frederick Treves kirken som en «vakker bygning» med en «overordentlig fin» situasjon. Bygningen Corscombe Court, som står i nærheten, er datert fra 1200-tallet og er delvis omgitt av en vollgrav. Den har en tiende-låve som delvis ble en gang benyttet av munkene fra klosteret Sherborne Abbey.

I 1685 fant oppgjøret etter slaget ved Sedgemoor sted i Corscombe. Slaget var en del av James Scott, 1. hertug av Monmouths, mislykkede opprør. Robert Fawn, som var fra Corscombe, hadde kjempet for Monmouth, og ble hengt sammen med tolv andre. Deres lik ble partert, kokt i tjære og utstilt offentlig. Omkring hundre fanger ble gitt til George Penne, som eide Weston Manor og Oak Farm. Han solgte de fleste av fangene som ufrie tjenere &ndash; i praksis nærmest slaver &ndash; til plantasjeeiere i Nord-Amerika og Vestindia. I 1690 viste Penne seg å være mindre lojal mot kongen, da han hjalp Vilhelm av Oranien mot Jakob II av England.

## Personer fra Corscombe
Sangeren og musikeren P.J. Harvey bodde tidligere i landsbyen. En annen kjent tidligere innbygger er Thomas Hollis (1720&ndash;1774), en filantrop som er spesielt kjent for sine generøse støtte til Harvard University. Kartotekprogramvaren som brukes av Harvards bibliotek heter *Harvard OnLine Library Information System*, et navn som er konstruert for å gi akronymet *HOLLIS*. Han var nokså eksentrisk. Da huset hans brant, kom han rolig gående ut med sitt bilde av forfatteren John Milton. Han tok ikke i seg alkohol, sukker eller melk, av frykt for å dø tidlig. Etter hans død ble han etter eget ønske gravlagt på et av sine egne jorder, som så ble pløyd over så det ikke fantes spor etter gravstedet.

## Referanser
Kanchenjunga

**Kanchenjunga** (8586 moh.), også kjent under navn som *Kangchenjunga*, *Kangchen Dzö-nga*, *Khangchendzonga*, *Kanchenjanga*, *Kanchendzonga* og *Kangchanfanga*, er det tredje høyeste fjellet i verden og det nest høyeste i Nepal. Fjellet ligger på grensen mellom den tidligere selvstendige staten Sikkim (nå delstat i India) og det østlige Nepal. I Nepal hører fjellet til Taplejung i *Mechi sone*, *Østregionen*, i  Kanchenjunga naturvernområde. 

Kanchenjunga betyr noe slikt som «fem skatter av snø», trolig fordi det egentlig er snakk om fem fjelltopper som alle er mer enn 8&nbsp;000 moh. Fram til 1852 trodde man faktisk at Kanchenjunga var verdens høyeste fjell, men beregninger foretatt av britiske forskere i 1849 viste at så allikevel ikke var tilfellet. Fjellet ble første gang besteget den 25. mai 1955 av George Band og Joe Brown, som var med en britisk ekspedisjon.

## Nordmenn på toppen
Jon Gangdal besteg toppen 18. mai 2009.

Vibeke Andrea Sefland nådde toppen 25.05.23. Dette var hennes 7ende 8000 meter bestigning

## Se også
* Liste over verdens høyeste fjell

## Referanser
Yeovil

**Yeovil** er en by og et verdslig sogn i sørlige Somerset, England. Den er administrasjonssenter for distriktet South Somerset. Byen ligger 210&nbsp;km fra London, 64&nbsp;km fra Bristol og 48&nbsp;km fra Taunton. Ved folketellingen i 2011 hadde byen en befolkning på  innbyggere.

Yeovil har lang historie. Det er avdekket levninger i området fra paleolittisk tid (den eldste steinalderen), det var en romersk vei forbi, og stedet var omtalt i *[[Domesday Book]]* i 1086 som byen *Givele* eller *Ivle*. I middelalderen ble byen hardt rammet av svartedauden og flere storbranner. Under den industrielle revolusjon ble byen et senter for framstilling av hansker. På 1900-tallet ble den et senter for produksjon av fly og forsvarsindustri, noe som gjorde den til et bombemål under den andre verdenskrig som en av de største produsentene av fly for Westland Aircraft. I tillegg har en gren av den britiske marinen, Fleet Air Arm, stasjonen RNAS Yeovilton noen kilometer nord for byen, hovedbasen for marinens helikoptre Westland Lynx og Westland Sea King. Marinen er en betydelig arbeidsgiver for byen. Flere andre fabrikker og kommersielle firmaer har baser i byen. Det har vært foreslått flere prosjekter for byfornyelser.

Byens fotballklubb, Yeovil Town, har av denne grunn tilnavnet *The Glovers*. Yeovil har to jernbanestasjoner, en på linjen Bristol-Plymouth, og en på linjen London-Exeter. Motorveiene A30 og A37 passerer byen. Parkanlegget Yeovil Country Park, som omfatter parken Ninesprings, er en av flere åpne og grønne områder i byen. Det er en rekke fasiliteter for utdannelse, kultur og sport. Det er et lite jernbanemuseum i byen. Av religiøse steder finnes en kirke fra 1300-tallet dedikert Johannes Døperen.

## Stedsnavnet
Yeovil er første gang bevitnet i et angelsaksiske charter fra 880 hvor bosetningen omtales som *Gifle*. Navnet er avledet fra det keltiske elvenavnet *gifl* i betydningen «forgrenet elv» eller «delt elv», et tidligere navn på elven Yeo, en bielv til Parrett. Byen er nedtegnet i *[[Domesday Book]]* som *Givele*, og forstått som en driftig markedssamfunn.

## Forsteder
Landsbyer som regnes som forsteder til Yeovil inkluderer:

* Braford Abbas
* Corscombe
* East Coker, Evershot
* Halstock
* Pendomer
* Stoford, Sutton Bingham
* Yetminster

Enkelte av disse ligger i nabogrevskapet Dorset.

## Referanser


## Eksterne lenker
* 
* Yeovil Town Council 
*
Perestrojka

**Perestrojka** (перестро́йка) er det russiske ordet for de økonomiske reformene som ble innført i juni 1987 av den sovjetiske lederen Mikhail Gorbatsjov. Ordets bokstavelige betydning er *omstrukturering*, og henviser til omstruktureringen av Sovjetunionens økonomi. Vitenskap og teknologi ble prioritert høyere enn før, og det ble også åpnet for en begrenset form for markedsøkonomi. Gorbatsjov ønsket økt effektivitet og vekst i den sovjetiske økonomien. I kjølvannet av dette kom det flere betydelige politiske og kulturelle reformer som etter hvert møtte massiv motstand fra ulike hold. Unionens økonomiske situasjon var på randen av sammenbrudd og prosessen endte i oppløsningen av unionen, 26. desember 1991. Ordet skrives iblant «perestroika», siden begge versjonene er riktig oversatt i fra russisk.

## Etymologi
Det opprinnelige ordet перестройка, *perestrojka*, fra 1981, hadde betydningen «rekonstruere oss», men fikk innholdet «restrukturering, gjenoppbygging, reform». Hele Mikhail Gorbatsjovs setning på den 26. partikongressen var «Det er åpenbart, kamerater, at vi alle må endre oss.. Hver og en av oss..» «Endre», eller også «reformere», «gjenoppbygging» og «omstrukturering» av det sovjetiske samfunnet. Det er fra ’*pere-*, «re-» (fra gammelrussisk *pere-*, «rundt, igjen», fra urslavisk **per-*, fra urindoeuropeisk rot **per-*, «forover», derav «gjennom, rundt, mot») + *stroika*, «bygning, konstruksjon», fra gammelrussisk *stroji*, «ordre», fra urindoeuropeisk  **stroi-*, fra rot **stere-*, «å spre».

## Se også
* Glasnost

## Referanser


## Eksterne lenker
* 
* Mikhail Gorbachev on perestroika
Thomas Hollis

**Thomas Hollis** (født 14. april 1720 i London, død 1. januar 1774) var en engelsk forlegger, filantrop og eksentriker. Han levde i landsbyen Corscombe i Dorset, hvor man fortsett kan se at han satte sitt preg på stedet.

## Liv og virke
### Bakgrunn
Thomas Hollis gikk på Adams Grammar School til han var 10, og deretter i St. Albans til han var 15, og lærte seg så fransk, nederlandsk og bokholderi i Amsterdam. Etter farens død i 1735 fikk han en John Hollister som verge. Han fikk opplæring til å tre inn i offentlig tjeneste av John Ward fra Gresham College i London. 

### Virke
Hollis arvet en stor eiendom fra sin onkel, som hadde vært en av de fremste finansielle støttespillerne til Harvard University i Massachusetts. Han fortsatte å støtte Harvard, spesielt med dyrebare bøker til biblioteket. Som en anerkjennelse av hans støtte heter kartotekprogramvaren som brukes på biblioteket *Harvard OnLine Library Information System*, et navn som er konstruert for å få akronymet *HOLLIS*. 

Hans kjærlighet til Amerika førte til at mange jorder rundt landsbyen fikk amerikanske navn. Mange av disse er bevart, mens andre har blitt forvansket; for eksempel har jorder *Massachusetts* blitt til *Massy Field*. Erkebiskop Secker fikk et jorde oppkalt etter seg, noe som viste seg å være en fornærmelse, ettersom det var et jorde hvor det ikke gikk an å dyrke noe. 

Han eide også et hus i Lyme Regis, og bidro til å gjøre byen til et populært reisemål da han hjalp jarlen av Chatham med å finne et sted hvor hans syke sønn kunne finne nye krefter. Sønnen var William Pitt den yngre, som senere ble statsminister. 

Han er kjent for sin eksentriske oppførsel. Da huset hans brant kom han rolig gående ut med sitt bilde av forfatteren John Milton. Han unngikk alltid alkohol, melk, sukker og smør, av frykt for å dø av langvarig sykdom. Han lyktes forsåvidt i dette, da han 54 år gammel plutselig falt død om på et jorde mens han instruerte gårdsarbeidere. 

Han hadde ingen religiøs tro, og ble derfor etter eget ønske gravlagt på ett av sine jorder, 10 fot under bakken. Deretter ble jordet pløyet slik at det ikke fantes spor etter hans siste hvilested. Det fortelles også at hans hest skal ha blitt skutt og gravlagt sammen med ham, men dette er muligens en lokal vandrehistorie. Det er usikkert hvilken av de to gårdene han eide, Urless Farm eller Halstock Farm, han er gravlagt på.

## Referanser
Robin Hood’s Bay

**Robin Hood's Bay** er en idyllisk liten fiskerlandsby og bukt i distriktet Scarborough i grevskapet North Yorkshire i England. Den er lokalisert innenfor nasjonalparken North York Moors, 8 km sør for Whitby og 24 km nord for byen Scarborough. 

Stedet er siste stopp på den populære engelske fotturen «Coast to Coast path», som går tvers igjennom landet fra St. Bees ved Irskesjøen til Robin Hood's Bay, en strekning på ca. 300 km. Kystvaktstasjonen i landsbyen er bevaringsverdig, og eies av National Trust.

## Stedsnavnet
Opprinnelsen til stedsnavnet er usikker, og det er tvilsomt at Robin Hood noen gang var i nærheten, Det er større sjanser for at han var en mytisk figur, og ikke en historisk. Det lokale navnet er Bay Town, «buktbyen», og har en historie som en smuglerby, således assosiert med lovløshet. En engelske ballade og legende forteller en historie om at Robin Hood møtte franske pirater som kom for å plyndre de lokale fiskernes båter og nordøstkysten. Piratene ble omringet og Robin Hood ga tilbake tyvegodset til de fattige i landsbyen som deretter ble kalt for Robin Hood's Bay.

## Historie

I 1536 ble det notert at landsbyen hadde 20 fiskebåter og omkring 50 hus. Fiske var viktig for stedet fram til slutten av 1800-tallet. Stedet var tidligere også kjent for smugling. Da husene ligger  svært nær hverandre, kunne smuglergodset rekkes fra et vindu til det neste dersom det ble razzia et sted. Viktigste næringsvei på 2010-tallet er turisme.

## Referanser


## Litteratur
* Farnill, Barrie (1966): *Robin Hood's Bay The Story of a Yorkshire Community*. Dalesman Publishing Co. Ltd.
* Howarth, M.K. (November 2002): «The Lower Lias of Robin Hood's Bay, Yorkshire, and the work of Leslie Bairstow» i: *Bulletin of the Natural History Museum: Geology*. **58** (2), s. 81–152. doi:10.1017/S0968046202000037. (sammendrag)

## Eksterne lenker
* Bayfair (lokalavis)
* Bilder fra Robin Hood's Bay
South Somerset

**South Somerset** er et distrikt i Somerset, England. Administrasjonssenteret er Yeovil.

Distriktet ble opprettet 1. april 1974, og het først *Yeovil*. 
## Eksterne lenker
*
Fabian Bengtsson

**Fabian Bengtsson** (født 25. november 1972 i Askim, utenfor Göteborg) er en svensk forretningsmann. Han var administrerende direktør for elektronikkselskapet Siba. Bengtsson ble kidnappet 17. januar 2005. Han ble to uker senere løslatt og funnet i en park i Göteborg. Kidnapperne skal ha krevd 50 millioner kroner. Tre personer ble tiltalt i saken. Tre menn ble dømt til fengselsstraff i saken, to av dem for kidnapping og en for grov utpressing. Bengtssons familie og politiet benekter at det er blitt utbetalt løsepenger. Familien Bengtsson antas å være en av Sveriges rikeste. Siba ble i 2015 kjøpt av NetOnNet.

## Referanser
Teaterbåten

:*For den amerikanske musikalen «Teaterbåten» fra 1927, se [[Show Boat]]*

**MF «Innvik»** var en bilferge (og senere **teaterbåt**), bygget i 1967 for Fylkesbaatane i Sogn og Fjordane. Fergen gikk i rute for rederiet frem til 1987.

Som teaterbåt ble «Innvik» brukt til fremføring av teaterforestillinger i kystdistriktene på Vestlandet. Idéen om en teaterbåt oppstod ved Sogn og Fjordane Teater.

## Teaterbåten
Teaterbåten ble en realitet i 1982 mens Anne Gullestad var teatersjef. «Innvik» ble tatt over fra Fylkesbaatane i 1987 og obygd til Norges første teaterbåt. Båten ble brukt i fjordbygdene i Hordaland, Sogn og Fjordane og Møre og Romsdal med hovedscene og plass til 150–200 tilskuere.

Båten ble eid av lutlaget *Den norske Kulturbåten* i Bergen. Rederiet Fylkesbaatane i Sogn og Fjordane hadde driftsansvaret. Kong Olav deltok ved innvielsen av den fullt utbygde teaterbåten i 1988. Teaterbåten var som arena et godt supplement og alternativ til andre scener i fjordbygdene. Båten var i drift på Vestlandet frem til 2001.

I slutten av april 2001 ble den kjøpt av Nordic Black Theatre i Oslo og lagt til kai for godt. Alle sertifikater for sjøveis trafikk var utgått samtidig som hovedmotoren var i tvilsom forfatnıng. MS «Innvik» lå i Bjørvika og ble drevet som kombinert teaterbåt, serveringssted og bed and breakfast-hotell sommerstid fram til 2010.

MS «Innvik» ble solgt til nye eiere 31. august 2010. Båten lå deretter på Svestad brygge på Nesodden.

6. desember 2013 ble det meldt  at båten sprang lekk og sank ved kai i løpet av natten. «Innvik» sank noen dager senere.

## Teknisk informasjon
*Byggeår: 1967
*Bygget av: Aukra Bruk A/S, Aukra (byggenummer 30)
*Brutto RT: 439
*Netto RT: 297
*Personbilkapasitet: 28
*Lengde: 140,1 meter
*Bredde: 33,2 meter
*Motor: 2 x 5 sylindret 4-takts enkeltvirkende dieselmotorer.  (Bergens Mekaniske Verksted), 1300 HK

## Referanser


## Kilder
* 
* 

## Eksterne lenker
* 
*
Patruljebåt

**Patruljebåt** er en båt bygd med henblikk på inspeksjon, vakthold, ettersøk og befaring fra militære eller andre myndighetsorganer. Det kan være havnevesen, tollvesen eller politi. Patruljebåter er gjerne hurtiggående (20 knop +). I Norge driver også Redningsselskapet patruljevirksomhet. Klassifiseringen av en patruljebåt er ofte subjektiv, men de er vanligvis små marinefartøyer som brukes til å patruljere nasjonale farvann eller en viss jurisdiksjon.

De mest kjente norske patruljebåtene internasjonalt er sannsynligvis båtene av Tjeld-klassen som ble brukt som patruljebåter av amerikanske styrker under Vietnamkrigen. Begrepet dukket igjen opp i nyhetsbildet i forbindelse med omtalen av den amerikanske presidentkandidaten John Kerry. Han tjenestegjorde på en patruljebåt i Mekongdeltaet under Vietnamkrigen.

Patruljebåter spiller også en sentral rolle i antikrigsfilmen «Apokalypse nå».

Langs grensen mot Russland bruker mannskaper fra Garnisonen i Sør-Varanger patruljebåter i Pasvikelven. Disse båtene er stasjonert ved Utnes brygge.

Norske virksomheter har også utviklet DC-båter som med små tilpasninger også kan brukes som politi- eller patruljebåter. Per 2023 er det bestemt at det svenske firmaet Vector ProBoat AB skal levere liten patruljebåt til det norske politiet. Bakgrunnen er at Politiets Fellestjenester (PFT) fikk i oppdrag våren 2021 å etablere en ny standard for politiets båtpark. Politidirektoratet har bestilt fire forskjellige segmenter av politibåter: 

* Beredskapsbåt på tilhenger
* Liten patruljebåt under 8 meter
* Mellomstor patruljebåt mellom 8 og 15 meter
* Stor patruljebåt over 15 meter

To politidistrikter skal ha disse fartøyene: Øst politidistrikt og Finnmark politidistrikt.

## Referanser


## Eksterne lenker
* 
* «Her er Fiskeridirektoratets nye patruljebåt», *Fiskeribladet* 2018
* «Patruljebåt med dobbel dose diesel», *Bergensmagasinet* 2022
Protagonist

**Protagonist** (fra gresk *protos*, «første» og *agonistes*, «kampdeltaker») var opprinnelig den som hadde hovedrollen i et gresk drama. Protagonisten er hovedpersonen i historien. I dag brukes gjerne ordet om en som engasjerer seg sterkt for en sak.   

I det klassiske teater gjennomgår protagonisten en dramatisk forandring (*peripeteia*), både på det indre og ytre plan. I en tragedie går protagonisten fra lykke og velstand til ulykke og elendighet, gjerne som følge av en svakhet (*hamartia*) i sin personlighet. I en komedie går handlingen den motsatte vei, fra elendighet til velstand.

Protagonisten har gjerne en motstander, en antagonist. Denne representerer eller skaper den motstand som hovedpersonen må overvinne.

## Eksempel
Akilles er protagonisten i Iliaden. Han er en heroisk kriger, fryktet og beundret av både guder og mennesker. Hans svakhet er imidlertid hans stolthet og hissige temperament (*menis*). En av hans største antagonister er den trojanske prinsen Hektor. Når Akilles i raseri dreper Hektor og respektløst mishandler liket foran Trojas murer vekker det guden Apollons harme og guden tipser Hektors bror Paris om hvor han bør sikte sine piler.

## Hovedrolle
Hovedperson eller protagonisten i film, teater og tildels i litteratur kalles for hovedrollen. Den personen eller figuren som har eller spiller hovedrollen, er den personen som det, som regel, handler mest om eller oppleves som viktigst for historien. Hovedpersonen kan ha samme personlighet, oppgaver og posisjon gjennom hele fortellingen, men det blir mer interessant og spennende dersom det skjer en utvikling og hovedpersonen blir forandret, både følelsesmessig og på det ytre plan. Personen eller motspilleren som får hovedpersonen til å forandre seg, kalles antagonist.

## Referanser
Mol

**Mol** kan referere til

* Mol (Belgia), en kommune i provinsen Antwerpen
* mol (enhet), en SI grunnenhet for måling av stoffmengde
* Volleyballfamilien Mol, en norsk sportsfamilie bestående av en rekke markante beachvolleyballspillere
Lumen

**Lumen** er en avledet SI-enhet for måling av lysfluks eller «lysstrøm». SI-symbolet for lumen er **lm**.

Definisjonen av en lumen er:  1 lm = 1 cd·sr = 1 lx·m2

Lumen brukes til å angi hvor mye lys som totalt strømmer ut fra en lyskilde. Da glødepærer var dominerende på forbrukermarkedet, anga man i praksis hvor mange watt pæren brukte som tilstrekkelig mål på hvor mye lys den ga. Med LED-pærer er det derfor vanlig å angi hvor mange lumen pæren gir i tillegg til hva det «tilsvarer» i watt for tidligere glødepærer.

Lumen er en objektiv angivelse av lysmengde, uavhengig av hvordan lyset utnyttes, eller hvor langt unna det er. Måleenheten lux angir hvor mye lys som faller på en flate, og vil være avhengig av hvor konsentrert lyset er og avstanden fra lyskilden.

## Se også

* Candela
* Lux

## Referanser
Lux

**Lux** (lx) er en avledet SI-enhet for måling av belysningsstyrke. Navnet kommer fra det latinsk navnet *lux* for lys. Den er definert som 1 lumen per kvadratmeter eller

: \mathrm{1 \, lx = 1 \, \frac{lm}{m^2}}

I 1950-tallets fysikkbøker for grunnskolen er en lux noen ganger oppgitt som lyset fra en fyrstikk. Dette gir ikke mening, siden lyset må falle på en flate for å kunne måles i lux. Lyset fra en fyrstikk har derimot en lysstyrke som omtrent 1 candela.

## Eksempler

## Referanser